Beurtkrag geld res van week(Argieffoto: pixabay) Die voortgesette vertraging om opwekkingseenhede by Kusile, Tutuka, Duvha, Kendal en Koeberg weer in diens te stel, het Eskom genoop om beurtkrag vandeesweek verder te verleng. Die kragvoorsiener het Woensdagoggend gesê fase 2-beurtkrag sal nou van Woensdag om 10:00 tot Sondag om 22:00 geld. “Die beperkings word vererger deur die afgelope paar dae se daaglikse hoë winteraanvraag wat deur kouer temperature veroorsaak is,” lui ŉ verklaring van Eskom. “Die noodopwekkingsreserwes is oor die afgelope paar dae op grootskaal gebruik om beurtkrag deur die dag te verhoed. Dit het gelei tot ŉ uitputting van die hulpbronne wat beskikbare kapasiteit verminder het.” Eskom sê hy het geen ander keuse as om beurtkrag deurlopend in werking te stel om die noodopwekkingsreserwes aan te vul nie. Onbeplande instandhoudingswerk het beteken kapasiteit van 13 752 MW is nie beskikbaar nie, terwyl beplande instandhoudingswerk 1 273 MW uit die netwerk gehaal het. Die beperkings gaan volgens Eskom nog geruime tyd duur. Verbruikers is gevra om hul kragverbruik veral tussen 17:00 en 22:00 te verminder.